Dôvodová   správa

Všeobecná časť

	Predložený návrh nariadenia vlády Slovenskej republiky o poskytovaní darov a jednorazového mimoriadneho odškodnenia na úseku ochrany pred požiarmi bol vypracovaný na základe splnomocnenia uvedeného v § 50 ods. 2 a § 52 ods. 3 zákona            č. 314/2001 Z. z. o ochrane pred požiarmi.

	Jednorazové mimoriadne odškodnenie za ujmu na zdraví alebo smrť v súčasnosti upravuje nariadenie vlády  Slovenskej republiky č. 56/1993 Z. z. o jednorazovom mimoriadnom odškodnení za ujmu na zdraví alebo smrť v súvislosti s pomocou poskytnutou pri plnení úloh ochrany pred požiarmi vydaného na základe splnomocnenia v § 81 ods. 1 a 2 zákona Slovenskej národnej rady č. 126/1985 Zb. o požiarnej ochrane v znení neskorších predpisov. Podrobnosti o poskytovaní odmien upravoval výnos Ministerstva vnútra Slovenskej republiky z 21. júla 1992 č. PO-267/2-92 (oznámené pod č. 424/1992 Zb.), ktorým sa upravujú podrobnosti o pracovnoprávnych vzťahoch príslušníkov Zboru požiarnej ochrany v znení neskorších predpisov, ktorý bol 1. apríla 2002 zrušený zákonom č. 315/2001 Z. z. o Hasičskom a záchrannom zbore. Ako dôsledok prijatia novej právnej úpravy na úseku požiarnej ochrany (zákon č. 314/2001 Z. z. a zákon č. 315/2001 Z. z.) sa novo upravuje problematika poskytovania darov a jednorazového mimoriadneho odškodnenia s tým, že sa v prípade poskytovania darov rozširuje okruh subjektov. Účinnosť predkladaného nariadenia vlády sa navrhuje 1. júla 2002.

	Navrhovaná právna úprava je v súlade s Ústavou Slovenskej republiky, ako aj so zákonom, na vykonanie ktorého sa navrhuje.

	S realizáciou tohto návrhu nie sú spojené zvýšené požiadavky na pracovné sily. Rozsah požiadaviek (dopadu) na štátny rozpočet nie je možné explicitne vyčísliť z dôvodu nepredvídateľnosti výdavkov tohto druhu ( napr. v . 1998 boli 3 prípady odškodnenia, s  vyplatenou sumou cca 107 tis. Sk, v r. 1999 2 prípady s vyplatenou sumou cca 100 tis. Sk, v r. 2000 bolo 6 prípadov odškodnenia s vyplatenou sumou cca 400 tis. Sk a v r. 2001 nebol žiaden prípad odškodnenia). Rovnako to platí o udeľovaní darov na úseku ochrany  pred požiarmi.

Doložka zlučiteľnosti
s právom Európskych spoločenstiev a právom Európskej únie

1.	Navrhovateľ právneho predpisu: Ministerstvo vnútra Slovenskej republiky
2.	Názov návrhu právneho predpisu: 	
Nariadenie vlády Slovenskej republiky o poskytovaní darov a jednorazového mimoriadneho odškodnenia na úseku ochrany pred požiarmi
3.	Záväzky Slovenskej republiky vo vzťahu k Európskym spoločenstvám a Európskej únii:
•	návrh nariadenia svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení,
•	nepatrí medzi akcie odporúčané v Partnerstve pre vstup,
•	nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Únie (Biela kniha),
•	nepatrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2002.

4.	Problematika návrhu právneho predpisu:
a) nie je upravená v práve Európskych spoločenstiev
b) nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a s právom Európskej únie:  žiadny
6.	Gestor: bezpredmetné
7.	Účasť expertov pri práve návrhu právneho predpisu: bezpredmetné

Osobitná časť

K § 1

	Ustanovenie upravuje oceňovanie mimoriadnych prejavov odvahy a obetavosti pri záchrane života a majetku pri požiaroch a iných mimoriadnych udalostiach, pričom upresňuje podmienky, za ktorých možno udeliť dar, ako aj okruh oprávnených osôb, ktorým možno dar udeliť. Oproti predchádzajúcej právnej úprave došlo k rozšíreniu oprávnených subjektov, pretože ustanovenie § 55 zákona č. 126/1985 Zb. o požiarnej ochrane v znení neskorších predpisov a ustanovenie § 12 výnosu Ministerstva vnútra Slovenskej republiky z 21. júla 1992 č. PO-267/2-92 (oznámené pod č. 424/1992 Zb.) sa vzťahovalo len na príslušníkov Zboru požiarnej ochrany (takto udeľované odmeny neboli chápané ako odmeny udeľované podľa osobitného predpisu, t. j. nariadenia vlády Slovenskej republiky č. 250/1992 Zb. o platových pomeroch príslušníkov Zboru požiarnej ochrany Slovenskej republiky v znení neskorších predpisov). Demonštratívne sa uvádzajú skutočnosti, na ktoré sa prihliada pri určovaní hodnoty daru v konkrétnom prípade.

	Udeľovanie darov sa zveruje do kompetencie ministra vnútra Slovenskej republiky ako spôsob prejavu celospoločenského cenenia odvahy a obetavosti odmeňovanej osoby. Ustanovuje sa tiež okruh osôb oprávnených navrhovať osoby, ktorým sa má udeliť vecný dar alebo peňažný dar.

K § 2

	Ustanovenie taxatívne vymedzuje okruh oprávnených subjektov, ako aj podmienky, za ktorých možno priznať jednorazové mimoriadne odškodnenie. Vzhľadom na skutočnosť, že jednorazové mimoriadne odškodnenie je vyjadrením celospoločenského ocenenia pomoci, ktorú fyzické osoby poskytli pri záchrane života, zdravia a majetku, odškodnenie nemá povahu odškodnenia podľa predpisov o odškodňovaní pracovných úrazov a z tejto skutočnosti vyplýva aj široký okruh osôb, ktorým je poskytované. Oproti predchádzajúcemu nariadeniu vlády  došlo k zúženiu výpočtu subjektov o príslušníkov Mestského požiarneho zboru mesta Košice, a to z dôvodu ich začlenia do novozriadeného Hasičského a záchranného zboru s účinnosťou od 1. apríla 2002.

	Navrhuje sa zvýšenie súm jednorazového odškodnenia z dôvodu, že neboli valorizované od roku 1993. Vychádzalo sa tiež zo znenia § 208 zákona č. 311/2001 Z. z. Zákonník práce, ktorý ustanovuje dvojnásobok súm oproti predchádzajúcej právnej úprave    (t. j. § 200 ods. 1 zákona č. 65/1965 Zb. Zákonník práce v znení neskorších predpisov). Demonštratívne sa uvádzajú skutočnosti, na ktoré sa prihliada pri určovaní výšky odškodnenia v konkrétnych prípadoch.  
                                                                       
K § 3

	Ustanovenie taxatívne vymedzuje okruh subjektov, ktorým prináleží dvojnásobok sumy uvedenej v osobitnom predpise v prípade úmrtia poškodeného alebo choroby, ktorá sa podľa pracovnoprávnych predpisov považuje za chorobu z povolania. Takáto úprava sa navrhuje ako spôsob čiastočného zmiernenia dôsledkov úmrtia poškodeného, ktoré postihuje najmä jeho blízke osoby; z tohto vyplýva aj úzky okruh oprávnených subjektov.

K § 4

	Navrhuje sa zrušiť nariadenie vlády Slovenskej republiky č. 56/1993 Z. z. o jednorazovom mimoriadnom odškodnení za ujmu na zdraví alebo smrť v súvislosti s pomocou poskytnutou pri plnení úloh požiarnej ochrany, ktoré sa nahrádza týmto návrhom nariadenia.

K § 5

	Navrhuje sa, aby predkladaný návrh nadobudol účinnosť 1. júla 2002.